በኮሮና ቫይረስ ምክንያት ሊከሰት የሚችለውን የምግብ እጥረት ለመከላከል እየተሠራ ነው
አዲስ አበባ፡- የኮሮና ቫይረስ በሽታ (ኮቪድ 19) በግብርናው ዘርፍ ላይ በሚያስከትለው አሉታዊ ተጽእኖ ምክንያት የምግብ እህል እጥረት አደጋ ሊያስከትል እንደሚችል የግብርና ሚኒስቴር አሰታውቀ። ችግሩን ለመከላከል እየሠራ መሆኑንም አመለከተ።  የግብርና ሚኒስቴር የሕዝብ ግንኙነት ዳይሬክተር አቶ አበራ ለማ በተለይ ለአዲስ ዘመን ጋዜጣ ዝግጅት ክፍል እንደገለጹት፤ የኮሮና ቫይረስ በሽታ ወረርሽኝ እየከፋ ከሄደ በግብርናው ዘርፍ ላይ ከሚያሳድረው ሁለንተናዊ ተጽእኖ አንጻር በሀገሪቱ የምግብ እህል እጥረት አደጋ ሊከሰት ይችላል። ችግሩን ለመቋቋም ሚኒስቴር መስሪያ ቤቱ እየሠራ ነው ።  አርሶ አደሩና አርብቶ አደሩ ምርታማ እንዲሆኑና ምርታማነትቸው እንዲጨምሩ በዋነኝነት አስፈላጊ የሆኑ የግብርና ግብዓት አቅርቦቶችና ቀጣይነት ያለው የሞያ ድጋፍና ስልጠና ወቅቱን ጠብቆ በተገቢው ሰዓት እንዳይሰጥ ወረርሽኙ ዋንኛ ተግዳሮት ሊሆን ይችላል ብለዋል።  ወረርሽኙ የትራንስፖርት እንቅስቃሴ ውስን እንዲሆን በማስገደድ የተመረተው ምርት ወደ ተገልጋዩ በአግባቡ እንዳይዳርስ ያደርጋል። ይህም በበሽታው ምክንያት ሊፈጠር ከሚችለው የምርት እጥረት በአሻገር በከተሞች አካባቢ ተጨማሪ የምግብ እጥረት እንዲፈጠር በር የሚከፍት መሆኑን አብራርተዋል።  የበሽታው ወረርሽን በግብርናው ክፍለ ኢኮኖሚ ሊያስከትል የሚችለውን ሁለንተናዊ ተፅዕኖ ለመቀነስና በበሽታው ምክንያት ሊያጋጥም የሚችለውን የምግብ እጥረት ለመከላከል የሚያስችሉ የተለያዩ ሥራዎች በሚኒስቴር መስሪያ ቤቱ በኩል እየተከናወኑ እንደሚገኙ አመልክተዋል።  እየተሠሩ ካሉ ሥራዎች መካከል በበጋ ወቅት የሚሠሩ ሁለተኛው ዙር የመስኖ ልማቶች፣ የበልግ ወቅት እና የመኸር ሥራዎች ዝግጅት ላይ ከፍተኝ ርብርብ እየተደረገ ነው ብለዋል።  በትራንስፖርት ምክንያት በከተሞች ሊከሰት የሚችለውን የምግብ እህል እጥረት ችግር ለመፍታት የገበያ ትስስሩን ለማስቀጠል የሚያስችል በአገር አቀፍ ደረጃ ግብረ-ኃይል መቋቋሙን ጠቁመዋል። ግብረ ኃይሉ በዋናነት ከንግድ እና ኢንዱስትሪ ሚኒስቴር ጋር የተቀናጀ ሥራ እየተሠራ መሆኑንም አመልክተዋል።  ከዚህ በተጨማሪም የሰብል ምርትና ምርታማትን ለመጨመር የግብዓት አቅርቦትና ስርጭት ወቅቱን ጠብቆ እንዲቀርብ እየተደረገ ነው ፣ የልማት ጣቢያ ሠራተኞች እና የገጠር ወጣቶችን በሥራው በሰፊው የማሳተፍ እና የኤክስቴንሽን ሥራዎችን በሽታውን በማያስፋፋ መልኩ በቤተሰብ ደረጃ እንዲከናወን የማድረግ ሥራዎች እተሠሩ መሆኑን ጠቁመዋል። ተጨማሪ ሀብት በማፈላለግ የሚሰጡ ድጋፎችን ማጠናከር እንደ ዋነኛ ስልት መያዛቸውንም አስታውቀዋል።  አዲስ ዘመን ሚያዝያ 5/ 2012ይበል ካሳ